Covid-19: Só versprei virus in Wes-Kaap | Netwerk24
Deur Warda Meyer 30 Maart 2020 09:34
Wes-Kaapse owerhede is op hete kole nadat die eerste bevestigde geval van die koronavirus in Khayelitsha, die grootste township in die Kaap, aangemeld is.
Die Wes-Kaapse premier, Alan Winde, het ook bevestig dat vyf mense in Mitchells Plain en 15 mense in die Tygerberg-omgewing die virus onder lede het.
Volgens Winde is 310 mense in die provinsie nou positief vir die virus getoets.
Dit sluit in 256 gevalle in die Kaapstadse metropool, 17 in die Kaapse Wynland, 21 in die Tuinroete in die Suid-Kaap en sewe in die Overberg-omgewing.
"Daar is 106 gevalle in Kaapstad se westelike voorstede, 98 gevalle in die suidelike voorstede, 16 in die noordelike voorstede, tien in die oostelike gebiede. In die Tygerberg-omgewing is 15 gevalle, Klipfontein en Mitchells Plain het elk vyf gevalle en in Khayelitsha is een geval."
Winde het gesê in ander dele van die Wes-Kaap is nege voorvalle in Bitou aangemeld, agt in Stellenbosch, ses in Drakenstein, ses in George, vyf Overstrand in Hermanus en in die Breedevallei, Hessequa en Mosselbaai is elk drie gevalle en in Swellendam en Theewaterskloof is elk een geval aangemeld.
Volgens hom is die provinsie se reaksie-en-opsporingspanne besig om die voorvalle in die informele woonbuurte met erns en die dringendheid wat dit verdien te hanteer.
Winde het gesê spanne is besig om seker te maak dat almal met wie die aangetaste persoon in Khayelitsha in aanraking gekom het, opgespoor word.
Volgens die premier is 14 pasiënte tans in 'n hospitaal opgeneem, van wie drie in die intensiewe eenheid van 'n hospitaal behandel word.